**Atât de verde e iubirea**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Tu nici nu ştii cât verde-adun în valuri

Să-ţi las pe pragul inimii în zori,

Nepăsător ca vântul treci pe maluri

Şi-mi pari atât de singur uneori

Că ţi-aş putea trimite companie

Un serafim tăcut... Când fruntea ta

Se va-ncreți a dor, a nostalgie,

Pe aripile-i mari te va purta

În galaxii prin care depărtarea

E-o teorie falsă, nici nu ştii

Cât verde-adun să-mpodobească marea

Care-ţi sărută plajele pustii.

- Ţi-arunci pe ţărmul alb ofranda verde

Ce-mi înveleşte sufletul pustiu,

În spuma unui val care se pierde

Sub tâmpla mea. Ce anotimp târziu

E-n raiul unde îngerii, iubito,

Ne-au invitat să fim colocatari

Şi lumea pentru noi au împărţit-o

În două emisfere mult prea mari,

Dar inimile noastre-s ancorate

De verdele întâiului destin

Şi slovele acestea sunt sculptate

Cu certitudini sub un cer senin.

Liliana Trif Ioan Grigoraș